Politiet leder i øjeblikket efter en bankrøver, der er flygtet i en blå Ford Escort. Østjydsk Bank i Hadsund blev røvet her til eftermiddag, og der blev affyret skud under røveriet. (Opdateret)

Kort efter klokken 16 blev Østjydsk Bank på Storegade 55 i Hadsund røvet af en mand med en pistol. Der blev affyret skud under røveriet. Manden er nu ifølge vidner stukket af i en blå Ford Escort med nummerpladen RE 44778 langs østkysten i nordgående retning mod Als. Eventuelle oplysninger gives til Nordjyllands Politi på 1-1-4. - Vi ved ikke, om det er en rigtig pistol eller en signalpistol, siger vagtchef Åge Pedersen til TV2/Nord. TV2/Nord følger røveriet. Du kan læse mere på vores hjemmeside og se vores udsendelser senere i dag.